HMPRO วางเป้าเปิดสาขา “เมกา โฮม” ไม่ต่ำกว่า 20 แห่ง
HMPRO วางเป้าเปิดสาขา "เมกา โฮม" ไม่ต่ำกว่า 20 แห่ง ตั้งเป้ายอดขายแห่งละ 700-800 ลบ./ปี
4 ธ.ค. 2558

นางสุพรศรี นาคธนสุกาญจน์ ผู้อำนวยการฝ่ายปฏิบัติการและบริหารกลุ่มสินค้า บริษัท เมกา โฮม เซ็นเตอร์ จำกัด ในกลุ่มบริษัท โฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยว่า บริษัทวางเป้าหมายจะขยายสาขาเมกา โฮม ไปยังหัวเมืองหลักและเมืองรองทั่วประเทศ ไม่ต่ำกว่า 20 แห่ง โดยตั้งเป้าหมายยอดขายต่อสาขาเฉลี่ย 700-800 ล้านบาท/ปี ขณะที่ปัจจุบันมีสาขาที่เปิดให้บริการแล้ว 7 สาขา ซึ่งรวมถึงสาขาล่าสุดที่อรัญประเทศ จ.สระแก้ว ด้วย
ทั้งนี้ บริษัทสามารถบรรลุเป้าหมายตามแผนงานที่ตั้งไว้ทั้งยอดขายและการขยายสาขา โดยในปีนี้ เมกาโฮมได้ทำการเปิดสาขา 3 แห่ง ที่กบินทร์บุรี ,มีนบุรี และอรัญประเทศ เป็นสาขาที่ 7 ด้วยงบการลงทุนกว่า 500 ล้านบาท บนพื้นที่ขายประมาณ 12,500 ตารางเมตร ที่จอดรถกว่า 200 คัน โดยสาขาใหม่นี้คาดว่าจะสามารถขยายตลาดและฐานลูกค้าทั้งชาวไทยและชาวกัมพูชา ทำให้การค้าขายระหว่างชายแดนแถบนี้จะสะดวก และมีความคึกคักมากขึ้น
โดยปัจจุบันเมกา โฮม เปิดให้บริการ 7 สาขา ได้แก่ 1.สาขารังสิต จังหวัดปทุมธานี 2.สาขาแม่สอด จังหวัดตาก 3.สาขาหนองคาย 4.สาขาบ่อวิน จังหวัดชลบุรี 5.สาขากบินทร์บุรี จังหวัดปราจีนบุรี 6.สาขามีนบุรี กรุงเทพมหานคร และ 7.สาขาอรัญประเทศ จังหวัดสระแก้ว โดยมีสมาชิกกว่าสองแสนราย